Vågnede du også af det voldsomme tordenvejr natten til onsdag? Lyn og torden gav bulder og brag, mens der også faldt større mængder regn. Det voldsomme vejr gik ikke ubemærket hen ved Nordjyllands Politi, som modtog flere meldinger i forbindelse med uvejret. - Lyskryds gik ud og brønddæksler løsnede sig flere steder i den time, hvor det var værst, siger Jess Falberg, der er vagtchef ved Nordjyllands Politi. Flere brandalarmer bimlede i forbindelse med lynnedslag. - Der gik dog ikke ild i noget, siger vagtchefen. Også Nordjyllands Beredskab oplevede mange udfald med tyverialarmer, lyder det fra vagtcentralen. Flypassagerer måtte vente I Aalborg Lufthavn kunne man også mærke uvejret. Passagererne i et SAS-fly, der landede sent tirsdag aften, blev bedt om at vente med at forlade flyet, til uvejret var drevet over. Det fortæller Rikke Mølgaard, der er salgs- og marketingdirektør. - Det er sikkerhedsprocedure - både af hensyn til passagererne og personalet på flyet, siger hun. Lyset på parkeringspladsen ved Aalborg Lufthavn gik desuden ud ved midnatstid på grund af lynnedslag.
Lyskryds gik ud og brønddæksler løsnede sig flere steder i Nordjylland natten til onsdag.